Brett Kavanaugh

Brett Michael Kavanaugh (født 12. februar 1965 i Washington, D.C.) er dommer i USAs høyesterett.

Kavanaugh var tidligere dommer ved United States Court of Appeals for the District of Columbia Circuit. Han hadde da vært stabssekretær i Det hvite hus i presidentperioden til George W. Bush. Kavanaugh ble i 2018 nominert av president Donald Trump som dommer i USAs høyesterett.

Liv og virke

Bakgrunn 
Kavanaugh ble født 12. februar 1965 i Washington, D.C. og vokste opp i Bethesda i Maryland som sønn av Martha Gamble (Murphy) og Edward Everett Kavanaugh jr. Hans mor var historielærer ved Woodson og McKinley videregående skoler i Washington fra slutten av 1960-årene til 1970-årene. Hun tok sin juridiske embedseksamen ved Washington College of Law i 1978 og tjenestegjorde senere som dommer i Maryland fra 1995 til 2001.

Karrière 
Kavanaugh jobbet som juridisk assistent for dommer Walter King Stapleton ved United States Court of Appeals for the Third Circuit og dommer Alex Kozinski ved United States Court of Appeals for the Ninth Circuit. Kavanaugh fikk så ett års fellowship hos Ken Starr. Kavanaugh var juridisk assistent for høyesterettsdommer Anthony Kennedy. 

Han var sentral i arbeidet med Starr-rapporten om president Bill Clinton, som ble publisert i 2002. Fra 2003 til 2006 var han stabssekretær for president George W. Bush.

Høyesterettsdommer 
President Donald Trump nominerte 8. juli 2018 Kavanaugh som ny dommer i USAs høyesterett for å avløse Anthony Kennedy. Utnevnelsen fikk stor oppmerksomhet da det relativt kort tid før senatets behandling av nominasjonen kom opp anklager om at Kavanaugh hadde opptrådt seksuelt krenkende overfor særlig én kvinne, Christine Blasey Ford. Det dreide seg om en angivelig hendelse da Kavanaugh var 17 og Ford var 15 år gammel. 

Senatet godkjente hans utnevnelse 8. oktober 2018 med 50 stemmer for og 48 imot. Kavanaugh ble 6. oktober 2018 tatt i ed som dommer i Høyesterett.

Referanser 

Høyesterettsdommere fra USA
Personer fra USA av irsk opphav
Personer fra Bethesda
Personer fra Washington, D.C.
Alumni fra Yale University